**DĖL PRITARIMO MELIORACIJOS STATINIŲ NAUDOTOJŲ ASOCIACIJŲ PROJEKTAMS**

2021 m. birželio 25 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 7 straipsnio 27 punktu, 16 straipsnio 4 dalimi, Lietuvos Respublikos melioracijos įstatymo 7 straipsnio 3 dalimi, Lietuvos kaimo plėtros 2014–2020 metų programos priemonės ,,Investicijos į materialųjį turtą“ veiklos „Parama žemės ūkio vandentvarkai“ įgyvendinimo taisyklėmis, taikomomis nuo 2019 m., patvirtintomis Lietuvos Respublikos žemės ūkio ministro 2019 m. balandžio 25 d. įsakymu Nr. 3D-257, melioracijos statinių naudotojų asociacijos „Lailūnų melioracija“ 2021-06-09 prašymu ir melioracijos statinių naudotojų asociacijos „Naujikų melioracija“ 2021-06-09 prašymu, Rokiškio rajono savivaldybės taryba n u s p r e n d ž i a:

1. Pritarti investiciniams projektams ir paramos paraiškų projektams teikimui pagal Lietuvos kaimo plėtros 2014–2020 metų programos priemonės ,,Investicijos į materialųjį turtą“ veiklos sritį ,,Parama žemės ūkio vandentvarkai“, savivaldybės administracijai dalyvaujant partnerio teisėmis:

1.1. melioracijos statinių naudotojų asociacijos „Lailūnų melioracija“ investiciniam projektui „Asociacijos „Lailūnų melioracija“ nariams priklausančių ir valstybinių melioracijos sistemų rekonstravimas Lailūnų kadastro vietovėje“;

1.2. melioracijos statinių naudotojų asociacijos „Naujikų melioracija“ investiciniam projektui „Asociacijos „Naujikų melioracija“ nariams priklausančių ir valstybinių melioracijos sistemų rekonstravimas Apaščios kadastro vietovėje“.

2. Nustatyti, kad sprendimo 1 punkte paminėtam projektui savivaldybės administracija finansinio įnašo nenumato.

3. Įgalioti Rokiškio rajono savivaldybės administracijos direktorių savivaldybės administracijos vardu pasirašyti jungtinės veiklos sutartis su melioracijos statinių naudotojų asociacijomis dėl sprendimo 1 punkte nurodytų projektų rengimo, teikimo finansinei paramai gauti ir įgyvendinimo.

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Dovilė Žėkaitė

Rokiškio rajono savivaldybės tarybai

**SPRENDIMO PROJEKTO ,,DĖL PRITARIMO MELIORACIJOS STATINIŲ NAUDOTOJŲ ASOCIACIJŲ PROJEKTAMS“**

**AIŠKINAMASIS RAŠTAS**

**Sprendimo projekto tikslas ir uždaviniai. Šiuo sprendimo projektu** siūloma pritarti dviejų rajono melioracijos statinių naudotojų asociacijų melioracijos statinių rekonstrukcijos projektams.

**Šiuo** **metu esantis teisinis reglamentavimas**. Lietuvos Respublikos vietos savivaldos įstatymas, Lietuvos Respublikos melioracijos įstatymas, Lietuvos kaimo plėtros 2014–2020 metų programos priemonės ,,Investicijos į materialųjį turtą“ veiklos „Parama žemės ūkio vandentvarkai“ įgyvendinimo taisyklės, taikomos nuo 2019 m., patvirtintos Lietuvos Respublikos žemės ūkio ministro 2019 m. balandžio 25 d. įsakymu Nr. 3D-257 (toliau – Priemonės taisyklės).  **Sprendimo projekto esmė.** Pareiškėjai investuoja į melioracijos sistemas, kurių atskiros dalys priklauso žemės savininkams, kitos – valstybei, kurios turtą patikėjimo teise valdo savivaldybė. Savivaldybės sutikimas būti partneriu projektuose yra leidimas investuoti į žemės savininko žemėje esančius valstybei nuosavybės teise priklausančius melioracijos įrenginius, kurie tarnauja žemės naudotojams.

**Galimos pasekmės, priėmus siūlomą tarybos sprendimo projektą:**

**teigiamos** –investicijos į žemės ūkiui būtinąją infrastruktūrą sudarys palankesnes ekonomines sąlygas žemdirbystei, drenažo sistemų geresniam veikimui, atsiras galimybė praktiškai įsitikinti reguliuojamo drenažo poveikiu;

**neigiamos** –nenumatyta.

**Kokia sprendimo nauda Rokiškio rajono gyventojams:** palankesnės ekonominės sąlygos žemdirbystei turi teigiamą poveikį žemės ūkį aptarnaujančių subjektų veiklai, geresnė laukų melioracija įtakoja bendrą vietovės melioracijos sistemos būklę.

**Finansavimo šaltiniai ir lėšų poreikis**: Europos žemės ūkio fondas kaimo plėtrai, valstybės biudžetas, Melioracijos statinių naudotojų asociacijos lėšos. Savivaldybės lėšų nenumatoma.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Žemės ūkio skyriaus vyriausioji specialistė Dovilė Žėkaitė